ከዳያስፖራ አካውንት ላይ ከግማሽ ሚሊዮን ብር በላይ በማጭበርበር የተጠረጠሩ የባንክ ሠራተኞች ተከሰሱ
በኢትዮጵያ ንግድ ባንክ ጦር ኃይሎች ቅርንጫፍ ከዳያስፖራ አካውንት ላይ ከግማሽ ሚሊዮን ብር በላይ በማጭበርበርና ለራሳቸው ጥቅም በማዋል የተጠረጠሩ፣ የባንኩ ሠራተኞችና ተባባሪዎቻቸው ክስ ተመሠረተባቸው፡፡ተጠርጣሪዎቹ የኢትዮጵያ ንግድ ባንክ ጦር ኃይሎች ቅርንጫፍ የደንበኞች አገልግሎት መኮንን ሜሮን ተክሉ፣ ለጊዜው ያልተያዙ መስፍን መግራ፣ ኃይለ ሚካኤል መታፈሪያ፣ ሰላማዊት ሲሳይና ሚስጥሬነህ አልብስ ሲሆኑ፣ የመንግሥት ሠራተኛ መሆናቸው የተገለጸው ተክሉ ምሥጋናው የተባሉ ግለሰብ በክሱ ተካተዋል፡፡የባንኩ ሠራተኛ ሜሮን ተክሉ ለጊዜው ካልተያዙት መስፍንና ኃይለ ሚካኤል ጋር በመመሳጠር፣ መስፍን የተባለው ተከሳሽ በ100 ብር በቅርንጫፉ ሒሳብ እንዲከፍት ማድረጓን ክሱ ይገልጻል፡፡ በተከፈተው ሒሳብ በተከታታይ 500 ብር እና 400 ብር እንዲገባ ካደረጉ በኋላ፣ ኃይለ ሚካኤል የሚባለው ተከሳሽ ተስፋዬ ኪዳኔ ሞላ የሚል መታወቂያ እንዲያወጣ ማድረጋቸውንም ክሱ ያብራል፡፡ተስፋዬ ኪዳኔ በሚል ስም መታወቂያ ያወጣው ተከሳሽ አቶ ተስፋይ ኪዳኔ በሚል በቅርንጫፉ ከተከፈተ የዳያስፖራ አካውንት ላይ በድምሩ 656,056 ብር ወጪ አድርገው በመውሰድ ለግል ጥቅማቸው አውለዋል በማለት፣ የፌዴራል የሥነ ምግባርና ፀረ ሙስና ኮሚሽን በሥልጣን ያላግባብ መገልገል፣ በከባድ አታላይነትና በወንጀል ድርጊት የተገኘን ገንዘብ ወይም ንብረት ሕጋዊ አስመስሎ ማቅረብ ወንጀሎች ክስ መሥርቶባቸዋል፡፡ዓቃቤ ሕግ ያቀረበለትን ክስ አንብቦ መቃወሚያ ካለ ለመቀበል ለጥቅምት 3 ቀን 2009 ዓ.ም. ቀጠሮ የሰጠው የፌዴራል ከፍተኛ ፍርድ ቤት ልደታ ምድብ ተረኛ ችሎት ነው፡፡